Diari Oficial de la Generalitat Valenciana


Sumari del DOGV 3481, del 26-04-1999 (1999/3448)

ORDRE de 23 de març de 1999, de la Conselleria de Cultura, Educació i Ciència, per la qual es convoquen cursos d'especialització en Educació Infantil, Educació Musical, Educació Física, llengües estrangeres (anglés) i Educació Especial (Pedagogia Terapèutica), dirigits al personal docent d'educació infantil i primària de la comunitat valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3481

Data del DOGV
:   26-04-1999

Secció del DOGV
:   II. AUTORITATS I PERSONAL - D) CURSOS DE FORMACIÓ

Número del document
:   1999/3448


Data del document
:   23-03-1999

Organisme emissor
:   Conselleria de Cultura, Educació i Ciència

Tipus de document
:   Ordre

Correcció d'errades

 Descriptors 

:   * formació del professorat
    * ensenyament primari
    * educació preescolar
    * personal docent
    * reciclatge professional

ORDRE de 23 de març de 1999, de la Conselleria de Cultura, Educació i Ciència, per la qual es convoquen cursos d'especialització en Educació Infantil, Educació Musical, Educació Física, llengües estrangeres (anglés) i Educació Especial (Pedagogia Terapèutica), dirigits al personal docent d'educació infantil i primària de la comunitat valenciana. [1999/X3448]
  
La Llei Orgànica d'Ordenació General del Sistema Educatiu (LOGSE) establix, en l'article 10, que l'Educació Infantil serà impartida per mestres especialistes i que, en el primer cicle, els centres disposaran així mateix d'altres professionals degudament qualificats per a l'atenció apropiada als xiquets i xiquetes d'esta edat. També, a l'article 14, establix que les Llengües Estrangeres, l'Educació Musical i l'Educació Física constituïxen àrees obligatòries, de caràcter global i integrador, a través de les quals s'organitza l'Educació Primària. A l'article 16 s'ordena que eixes àrees seran impartides per mestres que disposen de l'especialització corresponent. Així mateix, quant a l'Educació Especial, a l'article 37, ordena que el sistema educatiu haurà de disposar de professorat especialitzat.
  
El Reial Decret 895/1989 (modificat pel Decret 1.664/1991), en l'article 17, establix que per a impartir eixos ensenyaments es requerirà certificació de l'habilitació corresponent, que es podrà obtindre, entre d'altres, a través de la superació de cursos d'especialització convocats pel MEC o per la Generalitat Valenciana.
  
També, l'Ordre d'11 d'octubre de 1994 (BOE 19.10.1994) per la qual es regulen les titulacions mínimes que ha de posseir el professorat dels centres privats d'Educació Infantil i Primària, segons els articles 10 i 16 de la LOGSE, establix que els ensenyaments els podrà impartir el professorat que haja superat els cursos d'especialització convocats en els mateixos termes especificats en el Reial Decret 895/1989.
  
La qual cosa planteja la necessitat de promoure un procés de realització de cursos de formació científica i didàctica per tal de facilitar l'assoliment de la condició d'especialista, en qualsevol d'eixes modalitats, al professorat que presta els seus servicis en la Comunitat Valenciana.
  
El mencionat procés ha de contribuir tant a que els centres disposen en Educació Infantil i en Educació Primària dels especialistes que la Llei d'Ordenació General del Sistema Educatiu i la seua normativa d'aplicació establixen, com a que el professorat que, sense ser especialista, està impartint docència en centres privats en una matèria determinada, puga passar a impartir-la en un altre centre docent privat distint, després d'haver superat el curs d'especialització corresponent.
  
Per últim, a més de la legislació mencionada, els cursos d'especialització reunixen els requisits establits en l'Ordre Ministerial d'11 de gener de 1996 (BOE 23.01.1996), per la qual s'homologuen cursos d'especialització per al professorat d'Educació Infantil, d'Educació Primària, d'Educació Especial i del primer cicle d'Educació Secundària Obligatòria i d'habilitació per als professionals del primer cicle d'Educació Infantil. En conseqüència, segons la disposició comuna sisena d'esta ordre, s'entén que els citats cursos estan homologats pel Ministeri d'Educació i Ciència als efectes previstos en la normativa vigent.
  
Per això, i fent ús de les competències que em conferix l'article 35 de la Llei de la Generalitat Valenciana 5/1983, de 30 de desembre, de Govern Valencià,
  
ORDENE
  
Primer. Convocatòria i destinataris
  
Convocar cursos d'especialització en Educació Infantil, Educació Musical, Educació Física, Llengües Estrangeres (Anglés) i Educació Especial (Pedagogia terapèutica), dirigits al personal docent d'Educació Infantil i Primària de la Comunitat Valenciana:
  
a) Funcionaris i funcionàries de carrera o en pràctiques del Cos de Mestres en servici actiu. També podràn accedir als cursos les persones que estiguen prestant servicis com a funcionaris/es interins/es en llocs de treball adscrits al Cos de Mestres, o en condicions de prestar-los per estar inclosos en les llistes del professorat interí del curs acadèmic 1998-99 corresponent a la present convocatòria.
  
b) Funcionaris i funcionàries de l'administració Local que, en qualitat de mestres, presten servicis docents en centres d'Educació Infantil autoritzats i registrats per la Conselleria de Cultura, Educació i Ciència i centres d'Educació Primària que depenen de la mencionada Administració Local.
  
c) Contractats laborals que tot prestant servicis en centres privats d'Educació Preescolar o Infantil i Primària, inscrits en el Registre de Centres Docents de la Comunitat Valenciana, reunixen els requisits de titulació als quals es referix l'annex II de l'Ordre Ministerial d'11 de gener de 1996 (BOE 23.01.1996).
  
Les bases específiques dels cursos, figuren als annexos I-V corresponents de la present Ordre
  
Segon. Organització i realització
  
L'organització dels cursos anirà a càrrec de la Direcció General d'Ordenació i Innovació Educativa i Política Lingüística, a través del Servei de Formació del Professorat.
  
Segons l'Ordre d'11 de gener de 1996 (BOE 23.01.1996) abans mencionada, els cursos de la present convocatòria que s'oferixen en les especialitats d'Educació Infantil, Educació Física, Llengües Estrangeres (Anglés) i Educació Especial (Pedagogia terapèutica), es realitzaran conjuntament per la Conselleria de Cultura, Educació i Ciència i Universitats de la Comunitat Valenciana, segons els convenis adients que es subscriguen. El curso de l'especialitat d'Educació Musical el realitzarà directament la Conselleria de Cultura, Educació i Ciència, a través del Servei de Formació del Professorat de la Direcció General d'Ordenació i Innovació Educativa i Política Lingüística.
  
Tercer. Característiques dels cursos
  
La realització d'un curs d'especialització al qual s'obtinga avaluació positiva:
  
a) Habilitarà els funcionaris (de carrera o interins) del Cos de Mestres per a l'exercici de les funcions corresponents als llocs de treball de cada especialitat: Educació Infantil, Educació Musical, Educació Física, Llengües Estrangeres (Anglés) i Educació Especial (Pedagogia terapèutica), segons allò que establix el Reial Decret 895/1989, de 14 de juliol (BOE 20 juliol de 1989), modificat pel Reial Decret 1.664/1991 de 8 de novembre (BOE de 22 de novembre de 1991).
  
b) Possibilitarà que el professorat que ocupa llocs docents en centres privats concertats o dependents de l'administració Local, autoritzats i registrats per la Conselleria de Cultura, Educació i Ciència, d'Educació Infantil i Primària, que tinga el títol de Mestre, Diplomat en Professorat d'Educació General Bàsica, Mestre d'Ensenyament Primari o d'altres, segons establix l'Ordre d'11 d'octubre de 1994 (BOE 19.10.1994), puga ocupar el lloc de treball corresponent al de l'especialitat cursada: Educació Infantil, Educació Musical, Educació Física, Llengües Estrangeres (Anglés) o Educació Especial (Pedagogia terapèutica).
  
Quart. Estructura i calendari
  
La durada dels cursos d'Educació Infantil, d'Educació Física i de Llengües Estrangeres (Anglés) és de 500 hores, de les quals 400 hores són lectives i 100 hores de pràcticum. La durada dels cursos d'Educació Musical i d'Educació Especial (Pedagogia terapèutica) és de 540 hores, de les quals 440 hores són lectives i 100 hores de pràcticum.
  
Els cursos es realitzaran de juliol de 1999 a setembre de 2000 tot estructurant-se en:
  
a) Dos fases intensives: durant els mesos de juliol i setembre de 1999 i juny, juliol i setembre de 2000. En eixes fases es desenrotllaran sessions lectives de contingut teoricopràctic. La programació de cada curs pot incloure, a més, treball de seminaris.
  
b) Una fase extensiva: al llarg del curs escolar d'octubre a juny. Les activitats que es realitzaran durant eix període són:
  
pràctiques docents del curs que els participants realitzaran en els seus centres, dins l'horari lectiu, segons el còmput horari que determine l'annex de cada especialitat.
  
la programació de cada curs pot incloure la realització de seminaris de treball, per a la qual cosa els membres de cada curs s'agruparan en funció de la seua proximitat geogràfica.
  
igualment, la programació de cada curs pot incloure dins d'esta fase la realització de sessions lectives i/o de jornades monogràfiques sobre el mòdul de didàctica i/o desplegament curricular.
  
El director de cada curs comunicarà el calendari d'activitats a l'inici de cada fase.
  
L'oferta de cursos de cada especialitat es determina en les bases específiques de l'annex corresponent. La confirmació de cada curs queda supeditada a que en la llista definitiva d'admesos al susdit curs hi haja un mínim de 20 membres seleccionats.
  
Es reserva el 25% del màxim de les places per a personal docent de centres privats concertats i dels que depenen de l'administració Local. El percentatge podrà augmentar-se si, de cas, resten places vacants, una vegada ateses les sol·licituds del professorat funcionari que reunix les condicions de participació.
  
Cinqué. Finançament dels cursos
  
El finançament per a sufragar els cursos d'especialització anirà a càrrec dels capítols següents:
  
a) les despeses derivades de la realització dels cursos en les especialitats d'Educació Infantil, Educació Física, Llengües Estrangeres (Anglés) i Educació Especial (Pedagogia terapèutica), estaran subjectes al capítol 4 de la línia 404/000/1999 del programa pressupostari 421.30 de l'exercici de l'any 1999, per a la qual cosa es reserva una quantitat màxima de 37.634.345 PTA. La Conselleria de Cultura, Educació i Ciència i les Universitats valencianes subscriuran a l'efecte els convenis corresponents.
  
Les quantitats corresponents al desplegament dels cursos durant l'exercici de 2000, seran fixades a través d'addendes als mencionats convenis i estaran subordinades al que dispose la Llei de Pressupostos de la Generalitat Valenciana del susdit exercici.
  
b) Quant a les despeses per la realització del curs d'Educació Musical aniran a càrrec del capítol 2 del programa 421.30 de l'exercici de l'any 1999 per a la qual cosa es reserva una quantitat màxima de 2.300.000 PTA. Quant a les despeses produïdes pel mateix concepte durant l'any 2000 s'aplicarà a càrrec del mateix capítol i programa de l'exercici de l'any 2000, en funció del que determine la Llei de Pressupostos del mencionat exercici.
  
Sisé. Condicions de participació
  
a) Per a participar en qualsevol dels cursos d'especialització convocats, a més de reunir les condicions establides al punt primer pel que fa als destinataris, es requerix:
  
- no estar en possessió de l'especialitat corresponent
  
- superar les proves d'accés per a les especialitats de Llengües Estrangeres (Anglés), Educació Musical i Educació Física
  
- no haver causat baixa, sense justificar, en cap curs d'especialització convocat per la Conselleria de Cultura, Educació i Ciència des de l'any 1996.
  
- complir els requisits específics que s'establixen als annexos corresponents a l'especialitat sol·licitada.
  
b) El professorat seleccionat ha d'assistir a la totalitat de les sessions de formació i realitzar totes les activitats del curs. En cas de ser donat de baixa, llevat que siga per força major degudament justificada, no es podrà participar en cursos d'especialització convocats per la Conselleria de Cultura, Educació i Ciència durant un periode de tres anys.
  
La matrícula dels cursos és gratuïta.
  
El professorat seleccionat pot acollir-se a la convocatòria anual específica d'ajudes econòmiques individuals per a activitats de formació en la modalitat A que publica la Conselleria de Cultura, Educació i Ciència.
  
Seté. Documentació
  
Les sol·licituds es realitzaran a través d'instància, segons el model de l'annex VI. A la sol·licitud es requerix adjuntar la documentació següent:
  
1) Còpia compulsada del títol de mestre
  
2) Escrit de la direcció del centre escolar on es faça constar (annex VII):
  
a) que el professorat seleccionat impartirà en el seu horari lectiu, dins la programació anual del centre, la matèria d'especialització per la qual ha optat, en els termes que establixen les bases de l'annex corresponent
  
b) que es tindrà en compte, a l'hora de confeccionar els horaris, la compatibilitat de l'horari lectiu del professorat seleccionat i el de les activitats del curs d'especialització en cadascuna de les fases
  
c) el compromís de certificar la realització de les pràctiques docents en el seu centre
  
3) El professorat de centres privats concertats ha de presentar una fotocòpia del contracte com a docent o un certificat emés per l'Institut de la Seguretat Social que acredite l'antiguitat en el centre
  
4) El professorat de centres que depenen de l'administració Local, acreditació del seu nomenament com a funcionari docent, contractat laboral fix o equivalent, del susdit centre
  
5) El professorat que gaudix o té previst de gaudir de llicència per estudis, durant les fases del curs, cal que presente un certificat de la direcció del centre autoritzant-lo a realitzar les pràctiques docents en el susdit centre i comprometent-se a certificar sobre el seu compliment
  
6) Adjuntar la documentació específica sol·licitada a l'annex corresponent a cada especialitat
  
7) El professorat funcionari de carrera adjuntarà, a més, el full de servicis i el certificat actualitzat de les pròpies habilitacions, emés per la Direcció Territorial de Cultura i Educació corresponent.
  
El professorat funcionari interí presentarà certificat emés per la Direcció Territorial de Cultura i Educació que acredite estar en activitat o estar inclòs en la llista del professorat interí del curs 1998-99, tot especificant les especialitats per a les quals té acreditada documentalment l'habilitació. No és suficient tindre la mera autorització de la docència.
  
Si de cas es sol·licita la participació en més d'un curs de la present convocatòria, cal presentar instància i documentació completa i per separat de cada curs sol·licitat.
  
Huité. Termini i lloc de presentació de la documentació
  
Les sol·licituds i la documentació corresponent, es dirigiran a la Direcció General d'Ordenació i Innovació Educativa i Política Lingüística.
  
La presentació de les sol·licituds i la documentació es realitzarà al Registre General de la Conselleria de Cultura, Educació i Ciència o al de les Direccions Territorials de Cultura i Educació, o a les Oficines de Correus, sempre que es presente en sobre obert, per a ser datada i segellada pel funcionari de correus abans de certificar-ho; o a través de qualsevol altra de les formes previstes en l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
El termini de presentació serà de 25 dies naturals a partir de l'endemà de la publicació de la present Ordre en el Diari Oficial de la Generalitat Valenciana. Els terminis que finalitzen en dies que, encara que no siguen festius, siguen inhàbils, així com els dissabtes i els dies 24 i 31 de desembre, o qualsevol altre que reglamentàriament es declare com a tal, s'entendran prorrogats fins el primer dia hàbil següent.
  
Nové. Comissió de selecció
  
La selecció de les sol·licituds de totes les especialitats la realitzarà una única comissió constituïda pels membres següents:
  
- El cap del Servei de Formació del Professorat o persona en qui delegue, que actuarà com a president.
  
- Un inspector o inspectora d'educació, designat/da pel director general d'Ordenació i Innovació Educativa i Política Lingüística.
  
- Un tècnic per cada especialitat, designats pel director general d'Ordenació i Innovació Educativa i Política Lingüística, un dels quals actuarà com a secretari de la comissió.
  
A les reunions de la comissió seleccionadora podrà assistir, amb veu però sense vot, un representant de cadascun dels sindicats que formen part de la Mesa Sindical Sectorial d'Educació.
  
La comissió tindrà facultats per a resoldre tots els dubtes que apareguen en la interpretació de les bases, i la possibilitat d'entrevistar els sol·licitants si ho estima oportú, tot ajustant les seues actuacions al que disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú.
  
La comissió podrà disposar la constitució de subcomissions especialitzades a l'efecte de valorar els mèrits i, si de cas, de realitzar les proves d'accés previstes en el procés de selecció dels candidats.
  
Deu. Selecció dels participants
  
Per tal de participar als cursos en les especialitats d'Educació Musical, Educació Física i Llengües estrangeres (anglés), cal superar les proves d'accés a les quals es fa referència als annexos corresponents de l'ordre.
  
Les llistes dels sol·licitants admesos per a fer la prova d'accés als cursos es publicaran, dins els 20 dies naturals següents, comptats a partir de la data de termini de presentació de les sol·licituds, als taulers d'anuncis de la Conselleria de Cultura, Educació i Ciència, de les Direccions Territorials de Cultura i Educació i dels CEFIRE. A les llistes s'especificaran les dates i els llocs on es realitzaran les proves.
  
Entre els aspirants que acomplixen els requisits establits al punt sisé apartat a) el procés de selecció constarà de 2 parts:
  
A) Prioritats:
  
1r el professorat que està adscrit a un lloc de treball per al qual no està habilitat
  
2n el professorat al qual se li ha suprimit el seu lloc de treball i que té la possibilitat d'ocupar al seu centre un lloc vacant d'Educació Infantil, d'Educació Musical, d'Educació Física, de Llengua Estrangera (anglés) o d'Educació Especial (Pedagogia terapèutica), si de cas obté l'especialització corresponent
  
3r el professorat al qual se li ha suprimit el seu lloc de treball
  
4t el professorat que té destinació definitiva, al centre del qual no hi ha suficient nombre d'habilitats en l'especialitat que demana
  
5é el professorat funcionari de carrera sense cap de les especialitats contemplades en la LOGSE
  
6é el professorat funcionari de carrera.
  
7é el professorat contractat laboral indefinit
  
8é el professorat funcionari interí
  
Cal que l'acreditació de trobar-se en qualsevol de les situacions especificades dins de les mencionades prioritats estiga actualitzada a data de 1999.
  
B) Concurs:
  
Es baremarà la documentació, segons els criteris de selecció establits als annexos corresponents i si cal, s'efectuaran les proves d'accés als cursos en les especialitats que ho determinen. La comissió de selecció elaborarà la llista provisional dels seleccionats per a cada curs d'especialització o es procedirà a l'anul·lació del curs quan no s'assolisca el mínim de 20 membres per curs establit en la convocatòria. Si de cas i per tal motiu resultara anul·lat un curs, els sol·licitants que han superat les proves selectives i/o de baremació corresponent tenen reconegut el dret a participar en un altre curs de la mateixa especialitat sempre que hi haja vacants disponibles segons el nombre de places que s'han ofertat.
  
Pel que fa als cursos que tenen 2 edicions de la mateixa especialitat en una província, l'administració es reserva la facultat de distribuir als participants seleccionats en cadascun dels dos grups.
  
Els resultats es faran públics als taulers d'anuncis de la Conselleria de Cultura, Educació i Ciència, de les Direccions Territorials de Cultura i Educació i dels CEFIRE. En les llistes s'especificaran tant les sol·licituds admeses com les denegades, tot indicant-ne la causa.
  
Hi haurà un termini de cinc dies naturals per a reclamar davant la comissió de selecció. Les reclamacions es presentaran al Registre General de la Conselleria de Cultura, Educació i Ciència o en el de les Direccions Territorials de Cultura i Educació. Una vegada estudiades i, si cal, ateses les reclamacions, la Direcció General d'Ordenació i Innovació Educativa i Política Lingüística resoldrà la present convocatòria i publicarà la relació definitiva del professorat seleccionat en el Diari Oficial de la Generalitat Valenciana.
  
Onze. Avaluació i certificació
  
L'avaluació dels participants es realitzarà en cadascuna de les fases dels cursos. Es tindrà en compte tant l'assimilació dels continguts cientificodidàctics com les aptituds acreditades en la realització dels treballs teòrics i de les pràctiques docents. La informació quedarà recollida en les actes-informes elaborats per tots i cadascun dels membres de l'equip docent del curs.
  
L'avaluació final s'expressarà en termes d'apte o no apte.
  
El professorat que supere el curs d'especialització i resulte apte, obtindrà el diploma d'especialista corresponent. Els diplomes de cada curs els realitzarà la Universitat col·laboradora corresponent, excepció feta dels cursos d'Educació Musical, els diplomes dels quals els fará la Direcció General d'Ordenació i Innovació Educativa i Política Lingüística. El professorat que no haja assolit l'aptitud podrà obtindre una certificació d'assistència al curs. Per tal d'obtindre tant el diploma d'especialista com el certificat d'assistència cal haver participat almenys en el 85% de les activitats programades i haver presentat individualitzadament els treballs encarregats pel professorat de l'equip docent del curs i el projecte-memòria
  
Dotze. Resolució
  
El termini màxim per a resoldre les sol·licituds que formulen els interessats serà de tres mesos. Si no recau resolució expressa en el termini establit, les sol·licituds s'entendran desestimades, sense perjudici del que es dispose quan es dicte la resolució expressa.
  
DISPOSICIONS FINALS
  
Primera
  
Per a fer possible un desplegament correcte i una adequada execució de la present Ordre, es faculta la Direcció General d'Ordenació i Innovació Educativa i Política Lingüística perquè dicte les disposicions adients per a la seua aplicació.
  
Segona
  
La present ordre entrarà en vigor l'endemà de la seua publicació al Diari Oficial de la Generalitat Valenciana.
  
Contra la present ordre, que posa fi a la via administrativa, l'interessat podrà interposar recurs contenciós administratiu davant el Tribunal Superior de Justicia de la Comunitat Valenciana en el termini de dos mesos o deu dies, si s'opta per seguir el procediment per a la protecció dels drets fonamentals de la persona, comptats tots dos des de l'endemà del dia de la seua publicació. Tot això de conformitat amb els articles 10, 14, 46 i 115 de la Llei 29/1998, de 13 de juliol, Reguladora de la Jurisdicció Contenciosa Administrativa
  
València, 25 de març de 1999
  
El conseller de Cultura, Educació i Ciència,
  
MANUEL TARANCÓN FANDOS
  
Annex I
  
Bases per a la convocatòria dels cursos d'especialització en Educació Infantil
  
Primera. Objectiu i nombre de places
  
L'objectiu dels cursos és posar a l'abast dels participants els fonaments científics i didàctics de l'Educació Infantil que li permeten exercir una docència de qualitat en l'Educació Infantil.
  
S'oferixen quatre cursos d'especialització en Educació Infantil, a realitzar un a Alacant, un a Castelló i dos a València, de 35 places cadascun.
  
Segona. Continguts dels cursos
  
Els continguts científics i didàctics de l'especialitat d'Educació Infantil es desenrotllen agrupats en els mòduls que figuren tot seguit:
  
I. Psicosociologia
  
- Desenrotllament psicoevolutiu. Desenrotllament i aprenentatge.
  
- Desenrotllament afectiu social. Desenrotllament motor. Desenrotllament cognitiu.
  
- Desenrotllament lingüístic. Transtorns més freqüents en eix procés.
  
- Necessitats educatives especials més freqüents en l'Educació Infantil. L'alumnat en situació de risc social.
  
II. La LOGSE en l'Educació Infantil
  
- Antecedents de l'Educació Infantil. La LOGSE. El currículum de l'Educació Infantil.
  
- L'organització del centre d'Educació Infantil. Espais, materials i temps. L'organització peculiar dels centres d'Educació Infantil en el medi rural.
  
- La relació família-centre. La família com a principal element de socialització. L'educador i la família.
  
- L'equip docent: funcions, estratègies i documents que recullen les decisions de l'equip docent.
  
III. Currículum de l'Educació Infantil
  
- El currículum de l'Educació Infantil a la Comunitat Valenciana. Característiques i elements del currículum. Nuclis de concreció curricular: el projecte educatiu i el projecte curricular de centre.
  
- Les àrees del currículum de l'Educació Infantil. Objectius, continguts, orientacions didàctiques i avaluació.
  
- Estratègies i recursos per al desenrollament del llenguatge oral. Aproximació al codi lectoescriptor. La literatura infantil.
  
- Didàctica de l'educació musical, de l'educació plàstica i visual i de l'expressió corporal i dramàtica a l'Educació Infantil.
  
- Didàctica de les matemàtiques.
  
- El xiquet i la xiqueta i la cultura audiovisual. Les noves tecnologies com a recurs didàctic a l'Educació Infantil.
  
- Els temes transversals a l'Educació Infantil. Tractament didàctic.
  
- L'atenció a la diversitat de l'alumnat. Adaptacions curriculars. La integració escolar com a resposta educativa.
  
- La programació de l'aula. Propostes metodològiques. La coordinació entre l'Educació Infantil i Primària.
  
- L'avaluació a l'Educació Infantil: funcions, estratègies i instruments.
  
Tercera. Barem de la documentació presentada
  
- Cursos, màsters i programes de formació en educació preescolar o infantil
  
de més de 50 hores, fins 1 punt
  
- Seminaris i grups de treball d'Educació Infantil o preescolar fins a 50 hores, fins 1 punt
  
- Formació en centres en Educació Infantil o preescolar fins a 50 hores fins 1 punt
  
- Assistència a congressos, jornades d'Educació Preescolar o Infantil (de 15 a 80 hores), fins 1 punt
  
- Publicacions referides a l'Educació Preescolar o Infantil que tinguen ISBN o ISSN, fins 1 punt.
  
L'acreditació dels mèrits acadèmics, professionals o de qualsevol tipus referits a la present convocatòria es justificaran a través dels certificats corresponents i per als funcionaris s'ajustarà a allò que establix l'Ordre de 10 de juny de 1994 (DOGV de 17 d'agost de 1994).
  
Quarta. Estructura i calendari de realització del curs
  
El curs es realitzarà de juliol de 1999 a setembre de 2000, segons el calendari següent:
  
Fase A, intensiva; sessions lectives i treball de seminaris per un total de 250 hores, distribuïdes entre juliol i setembre de 1999 i juny, juliol i setembre de 2000.
  
Fase B, extensiva; període d'octubre a juny de 1999-2000, que comprén:
  
- sessions lectives i treball de seminaris. Es dedicarà una vesprada setmanal de 16:00 a 20:00 hores, durant 35 setmanes. Total: 140 hores
  
- 2 jornades monogràfiques, 10 hores.
  
- Pràctiques docents, que consistiran en la impartició de sessions durant 2 hores setmanals d'octubre a juny i reunions de supervisió de pràctiques. Total 100 hores
  
Les pràctiques es realitzaran al llarg del curs 1999-2000, dins l'horari lectiu, en el centre on cada participant presta els seus servicis i seran supervisades i coordinades per l'equip docent que impartix el curs.
  
Annex II
  
Bases per a la convocatòria del curs d'especialització en Educació Musical
  
Primera. Objectiu, nombre de places i requisits
  
L'objectiu del curs és l'aprofundiment en els fonaments científics i didàctics de l'Educació Musical per tal de posar a l'abast del professorat participant els instruments que li permeten exercir una docència de qualitat d'Educació Musical a l'Educació Primària.
  
S'oferix un curs d'especialització en Educació Musical de 35 places. El curs té una durada de 540 hores.
  
A més dels requisits establits en l'Ordre, per tal de participar en un curs d'especialització en Educació Musical cal que es dispose d'un horari lectiu en l'àrea d'Educació Musical d'almenys 3 hores setmanals.
  
Segona. Continguts del curs
  
Els continguts científics i didàctics de l'especialitat d'Educació Musical es desenrotllen agrupats en els mòduls que figuren tot seguit:
  
1. Formació musical teoricopràctica:
  
Llenguatge musical
  
Educació auditiva
  
Harmonia pràctica
  
Anàlisi musical
  
Les cultures musicals i el folklore
  
2. Tècnica musical:
  
Educació vocal i cant
  
Direcció coral
  
Formació instrumental
  
3. Didàctica de la música:
  
Didàctica del llenguatge musical
  
Audició musical activa
  
Música i moviment
  
Conjunt instrumental
  
4. El currículum d'Educació Musical a la Comunitat Valenciana
  
Seqüenciació dels continguts, metodologia i avaluació
  
5. Pràcticum
  
Tercera. Contingut de la prova pràctica de selecció dels participants
  
El contingut gira al voltant de l'acreditació de l'aptitud i dels coneixements musicals necessaris previs a la realització del curs. Constarà de 2 parts que es realitzaran per cada candidat en el mateix dia.
  
Primera prova: a) dictat musical a una veu; b) lectura melòdica a primera vista d'un fragment de 16 a 24 compassos; c) cantar una cançó de lliure elecció i vocalitzacions.
  
Segona prova: interpretació d'una obra musical de lliure elecció aportada per l'aspirant amb un instrument melòdic o harmònic. Es valorarà el grau de dificultat tècnica i la qualitat musical de la interpretació.
  
La realització de les proves la duran a terme membres de l'equip docent del curs.
  
Les proves es realitzaran al C.E. Misericòrdia de València, carrer Casa de la Misericòrdia, 32.
  
Quarta. Barem per a la documentació presentada
  
Superades les proves s'aplicaran els criteris de selecció establits en el punt deu de la present ordre. A les sol·licituds en la mateixa situació s'aplicarà el barem següent:
  
A) Per estudis musicals reglats:
  
- per cada curs de solfeig aprovat oficialment 1 punt.
  
- per cada curs aprovat d'instrument o de cant 1 punt.
  
B) Per altres estudis musicals:
  
- per cada curs "Música a l'escola" on conste l'aptitud 0,6 punts.
  
- per altres cursos de formació musical (pedagogia musical, direcció, cant, etc.)
  
la participació als quals acredite haver superat una prova de selecció prèvia
  
o una prova final de coneixements. Per cada 10 hores 0,1 punt. Màxim 1,4 punts.
  
C) Per l'experiència docent musical reglada:
  
- dins l'horari lectiu escolar, 0,4 punts/any, màxim 1,2 punts.
  
- com a activitat complementària 0,2 punts/any, màxim 0,8 punts.
  
En cas d'empat, serà seleccionada la persona de més antiguitat.
  
Cinquena. Documentació específica
  
A més de la documentació requerida en la present Ordre es presentarà:
  
- escrit de la direcció del centre on es faça constar que el participant disposarà en el seu horari lectiu d'almenys 3 hores setmanals d'atenció a classes d'Educació Musical
  
- certificat mèdic que acredite la capacitació per a l'activitat vocal i cant, presentat solament per aquells candidats als quals se'ls requerisca expressament, atenent el resultat de la prova pràctica vocal
  
- de la mateixa manera es presentaran tots aquells documents que es posseïsquen i que es referixen a la base anterior per tal que la comissió prioritze i seleccione els participants.
  
Es valorarà sols allò que estiga suficientment documentat
  
Sisena. Estructura i calendari de realització del curs
  
El curs es realitzarà de juliol de 1999 a setembre de 2000 segons el calendari següent:
  
Fase A intensiva 1999, sessions lectives de caràcter teoricopràctic, al llarg de juliol i setembre, en horari de matí i vesprada.
  
Fase B extensiva 1999-2000: període de setembre a juny, tot comprenent:
  
- un curset monogràfic sobre la pedagogia musical
  
- sessions lectives i treball de grup, per a la qual cosa els participants es constituiran en grups de treball en funció de la seua proximitat geogràfica. Per a això es dedicarà la vesprada dels dimecres, a raó de 4 hores per sessió, tot combinant l'aprofundiment dels continguts del curs i l'elaboració de materials curriculars
  
- pràctiques docents. Hi ha 2 modalitats: una desenrotllada amb l'assessorament d'especialistes, d'un total de 18 hores; altra realitzada en el propi centre on presta servicis cada participant, a raó de 3 sessions setmanals d'octubre a juny. En els 2 casos les pràctiques es realitzaran en els tres cicles de primària
  
Fase C intensiva 2000: en juny, juliol i setembre, sessions lectives de caràcter teoricopràctic.
  
Complement del contingut del curs és la realització i entrega de tots aquells treballs que encarregue el professorat responsable de cada mòdul, així com els materials desenrotllats en les pràctiques docents, recollits en un projecte memòria que es lliurarà abans de finalitzar el curs.
  
Annex III
  
Bases per a la convocatòria del curs d'especialització d'Educació Física
  
Primera. Objectiu, nombre de places i requisits
  
L'objectiu del curs és l'aprofundiment en els fonaments científics i didàctics de l'Educació Física objecte de l'especialització.
  
S'oferix un curs d'especialització en Educació Física, a realitzar en València, de 35 places
  
A més dels requisits establits en l'Ordre, per participar en el curs d'especialització en Educació Física cal que es dispose d'un horari lectiu en l'àrea d'Educació Física d'almenys 10 hores setmanals.
  
Segona. Continguts
  
Aprenentatge i desenrotllament motor: 60 hores
  
Bases biològiques i fisiològiques del moviment: 60 hores
  
Teoria i pràctica del condicionament físic: 60 hores
  
Bases teòriques de l'Educació Física: 60 hores
  
Didàctica de l'Educació Física: 120 hores
  
El currículum de l'àrea a l'Educació Primària: 40 hores
  
Pràcticum: 100 hores.
  
Tercera. Contingut de la prova pràctica de selecció dels participants
  
El professorat sol·licitant que reunisca els requisits demanats en la present Ordre, realitzarà les proves d'accés, a què seran prèviament convocats. Es confeccionarà una llista per ordre de la puntuació obtinguda. La prova d'accés consistirà en les proves d'aptitud física següents:
  
Primera prova: recórrer en zig-zag un circuit de cinc cons en línia, que tinguen una separació de dos metres entre cadascun, botant un baló de voleibol en recorregut d'anada i tornada. Després de superar l'últim con del recorregut d'anada es realitzaran llançaments de baló amb la mà fins a obtindre tres dianes sobre un blanc d'un metre de diàmetre, situat en la paret a dos metres i mig de distància i tenint la vora inferior situada a un metre i mig de terra; a continuació es realitzaran llençaments del baló amb el peu fins obtindre tres dianes sobre una superfície delimitada d'un metre i mig d'ample per un metre d'alt, col·locada a ras de terra i davall de l'anterior.
  
Mínims establits: homes, vint segons; dones, vint-i-quatre segons.
  
Segona prova: tombat cara amunt tenint les cames flexionades i subjectant una pilota amb el bescoll, pujar i baixar el tronc repetidament durant trenta segons.
  
Mínims establits: homes, quinze vegades; dones, dotze vegades.
  
Tercera prova: 9 per 4. Partir d'una línia d'eixida fins una altra situada a nou metres; agafar un pal de fusta, dur-lo i deixar-lo en la línia d'eixida; repetir el recorregut fent el mateix amb un segon pal de fusta. Mínims establits: homes, onze segons; dones, dotze segons.
  
Quarta prova: Cursa continuada de nou minuts. Mínims establits: homes, 2.000 metres; dones, 1.500 metres.
  
Quarta. Barem per a la documentació presentada
  
Superades les proves s'aplicaran els criteris de selecció establits en el punt deu de la present ordre. A les sol·licituds en la mateixa situació s'aplicarà el barem següent:
  
a) Titulacions esportives expedides per federacions esportives oficials (màxim 5 punts):
  
- entrenador Nacional: 3 per títol
  
- entrenador Regional: 1,5 per títol
  
- monitor: 0,5 per títol
  
b) Experiència en activitats pròpies de l'àrea d'Educació Física (màxim 8 punts):
  
- per participar en campanyes esportives institucionals:
  
. com a delegat o entrenador en campanyes d'esport escolar de la Generalitat Valenciana (màxim 3 punts)
  
. com a entrenador en clubs o federacions (màxim 1 punt)
  
- per participar en l'organització d'activitats de l'àrea d'Educació Física internes i/o extraescolars reconegudes pel Consell de Centre i APA (màxim 2 punts)
  
- experiència d'innovació i reforma en Educació Física (màxim 2 punts)
  
c) Experiència investigadora i publicacions en matèria d'Educació Física i esports (màxim 5 punts):
  
- llibres publicats (màxim 3 punts)
  
- activitats publicades (màxim 2 punts)
  
- assistència a cursos, congressos, simposis o jornades de perfeccionament (màxim 3 punts)
  
En el cas d'empat, serà seleccionada la persona que tinga més antiguitat.
  
Cinquena. Documentació específica
  
A més de la documentació requerida en la present Ordre es presentarà:
  
- escrit de la direcció del centre on es faça constar que el participant disposarà en el seu horari lectiu d'almenys 10 hores setmanals d'atenció a classes d'Educació Física.
  
- certificat mèdic oficial que acredite la capacitació per a l'exercici físic.
  
- de la mateixa manera, es presentaran tots aquells documents que es posseïsquen referits a la base anterior per tal que la comissió prioritze i seleccione els participants.
  
Es valorarà sols allò que estiga suficientment documentat.
  
Annex IV
  
Bases per a la convocatòria dels cursos d'especialització de llengua estrangera (anglés)
  
Primera. Objectius, nombre de places i lloc de realització
  
L'objectiu dels cursos és l'aprofundiment en els aspectes lingüístics i didàctics de la llengua anglesa, per tal de posar a l'abast del professorat participant instruments que li permeten exercir una docència de qualitat de la Llengua Estrangera-Anglés a l'Educació Primària.
  
S'oferixen dos cursos d'especialització en Llengua Estrangera-Anglés, que es realitzaran un a Alacant i un altre a València, de 35 places cadascun. Cada curs té 500 hores de durada.
  
Segona. Continguts del curs d'especialització en Llengua Estrangera-Anglés
  
a) Coneixement de l'idioma estranger (comprensió i expressió oral i escrita). Continguts lingüístics:
  
- desenrotllament de la competència comunicativa: competència gramatical, discursiva, sociolingüística, estratègica i sociocultural
  
- coneixement i reflexió al voltant del sistema de la Llengua Anglesa: fonologia, morfologia, sintaxi i semàntica
  
- elaboració d'un pla de treball que permeta al professorat participant avançar de forma autònoma en el desplegament dels continguts abans mencionats
  
b) Continguts didàctics:
  
- coneixement dels elements del currículum de les Llengües Estrangeres a l'Educació Primària. Els objectius, els blocs de continguts i els criteris d'avaluació
  
- revisió o adaptació dels elements del Projecte Curricular de l'àrea de Llengua Estrangera: selecció dels continguts, criteris de distribució per cicles i proposta de seqüenciació
  
- anàlisi de diferents mètodes i enfocaments didàctics d'especial atenció a les investigacions més recents al voltant de com s'aprén i com s'ensenya una llengua estrangera
  
- el concepte de llegir i la comprensió lectora. Els objectius de la lectura i les estratègies de comprensió global i específica
  
- el concepte d'escriure. La diversitat textual, els diferents destinataris i intencions comunicatives. La correcció del treball escrit
  
- la comunicació oral. Diferents situacions comunicatives orals: lúdiques, informatives i interpersonals
  
- planificació i elaboració de materials d'aula que contribuïsquen al desenrotllament de qualsevol element del currículum
  
- pràcticum.
  
Tercera. Contingut de la prova pràctica de selecció dels participants
  
El professorat sol·licitant que tinga els requisits demanats al punt sisé, apartat a) de la present Ordre, realitzarà una prova de coneixements bàsics de llengua anglesa, de caràcter selectiu per a l'accés al curs d'especialització, que consistirà en:
  
- comprensió d'un text o diàleg oral, de nivell intermedi.
  
- prova de nivell intermedi d'elecció múltiple sobre l'ús de l'idioma
  
- prova de nivell intermedi de comprensió i expressió escrita
  
La prova serà realitzada per l'equip docent que impartirà els cursos, en el lloc i la data que es comunicarà als sol·licitants en fer-se públiques les llistes dels admesos per a fer la prova d'accés.
  
La comissió seleccionadora confeccionarà una llista del professorat que haja superat la prova, ordenada segons allò que s'establix al punt deu de la present Ordre.
  
Segons el que establix l'apartat seté de l'Ordre de 30 de juny de 1998, de la Conselleria de Cultura Educació i Ciència (DOGV 14.07.1998), es donarà prioritat al professorat del centre que ja està participant en l'aplicació del programa d'educació bilingüe enriquit, o que haja de participar en el curs acadèmic següent o que vulga incorporar-se en cursos acadèmics posteriors.
  
En el cas d'empat, serà seleccionada la persona que tinga més antiguitat.
  
Quarta. Documentació específica
  
El professorat presentarà la documentació requerida en l'apartat seté de la present Ordre. Quant a l'escrit de la direcció del centre cal fer constar el compromís del centre de que el professor/a impartirà Llengua Anglesa en el seu horari lectiu, dins la programació anual, a raó d'un mínim de 3 hores setmanals, com a pràctiques docents del curs d'especialització. Es presentaran, igualment, tots aquells documents que es posseïsquen per tal que la comissió prioritze i seleccione els participants. Es valorarà sols allò que estiga suficientment documentat.
  
Cinquena. Estructura i calendari de realització dels cursos
  
Cada curs comprén el conjunt d'activitats següents:
  
a) les sessions lectives de contingut teoricopràctic.
  
b) el treball en seminaris, la constitució dels quals es realitzarà segons el criteri de proximitat geogràfica entre els participants. Els seminaris es reuniran els dimecres, en sessions de 4 hores setmanals.
  
c) les pràctiques docents de llengua anglesa, al llarg del curs 1999-2000, impartides dins l'horari lectiu, en el centre on cada participant presta els seus servicis, a raó d'un mínim de tres hores setmanals.
  
Cada participant als cursos, abans de la seua finalització, entregarà al director del curs respectiu el recull dels treballs que per encàrrec del professorat de cada mòdul es demanen de realitzar individualment i/o en grup.
  
Els cursos s'estructuren en fases intensives i extensives segons la distribució i calendari següent:
  
Fase intensiva, es realitzarà al llarg de juliol i setembre de 1999, en horari de matí i vesprada, dedicat al coneixement de la llengua anglesa i al desplegament curricular de l'àrea
  
Fase extensiva, curs acadèmic 1999-2000, es realitzarà d'octubre a juny en sessions d'una vesprada setmanal, a raó de 4 hores per sessió, en les quals es combinaran:
  
les sessions lectives de gran grup dedicades al mòdul de Llengua Anglesa (gramàtica, fonètica, lèxic, funcions) i al mòdul de metodologia-didàctica de la llengua anglesa, amb
  
el treball de seminaris, dedicat a l'intercanvi i al desenrotllament curricular.
  
Al llarg d'est període es realitzaran les pràctiques docents de l'àrea en el propi centre a raó de 3 hores setmanals
  
Fase intensiva, es realitzarà al llarg de finals de juny, juliol i setembre de 2000, en horari de matí i vesprada, dedicada tant als aspectes lingüístics com als metodològics de la llengua anglesa.
  
Annex V
  
Bases per a la convocatòria del curs d'especialització d'Educació Especial (pedagogia terapèutica)
  
Primera. Objectiu i nombre de places
  
L'objectiu del curs és posar a l'abast del participant els fonaments científics i didàctics de l'Educació Especial: Pedagogia Terapèutica que li permeta exercir una docència de qualitat en la susdita modalitat de l'Educació Especial.
  
S'oferix un curs d'especialització en Educació Especial (Pedagogia terapèutica), a realitzar en València, d'un total de 35 places, i una durada de 540 hores.
  
Segona. Contingut del curs
  
Els continguts científics i didàctics de l'especialitat d'Educació Especial (Pedagogia terapèutica) es desenrotllen agrupats en els mòduls que figuren tot seguit:
  
Aspectes didàctics i organitzatius de l'Educació Especial: 50 hores
  
Aspectes evolutius i educatius de la deficiència auditiva: 50 hores
  
Aspectes evolutius i educatius de la deficiència mental: 60 hores
  
Aspectes evolutius i educatius de la deficiència motòrica: 50 hores
  
Aspectes evolutius i educatius de la deficiència visual: 50 hores
  
Educació Física d'alumnes amb necessitats educatives especials: 40 hores
  
Expressió plàstica i musical a l'Educació Especial: 40 hores
  
Trastorns de conducta i de personalitat: 50 hores
  
Tractament educatiu dels trastorns de la llengua escrita: 50 hores
  
Pràcticum: 100 hores.
  
Tercera. Barem de la documentació presentada
  
\* Cursos, màsters i programes de formació en Educació Especial
  
de més de 50 hores, fins 1 punt
  
\* Seminaris i grups de treball d'Educació Especial fins a 50 hores, fins 1 punt
  
\* Formació en centres en Educació Especial fins a 50 hores, fins 1 punt
  
\* Assistència a congressos, jornades d'Educació Especial (de 15 a 80 hores), fins 1 punt
  
\* Publicacions referides a l'Educació Especial que tinguen ISBN o ISSN, fins 1 punt.
  
L'acreditació dels mèrits acadèmics, professionals o de qualsevol tipus referits a la present convocatòria es justificaran a través dels certificats corresponents i per als funcionaris s'ajustarà a allò que establix l'Ordre de 10 de juny de 1994 (DOGV de 17 d'agost de 1994).
  
Quarta. Documentació específica
  
A més dels requisits establits en la present Ordre es presentarà escrit de la direcció del centre on es faça constar que el participant disposarà en el seu horari lectiu d'almenys 3 hores setmanals d'atenció a classes d'Educació Especial.
  
Es valorarà sols allò que estiga suficientment documentat.
  
Cinquena. Estructura i calendari de realització del curs
  
El curs es realitzarà de juliol de 1999 a setembre de 2000, segons el calendari següent:
  
Fase intensiva; sessions lectives de contingut teoricopràctic i treball de seminaris.
  
Calendari de 1999: juliol i setembre. Calendari de 2000: juny, juliol i setembre.
  
Fase extensiva: període d'octubre a juny de 1999-2000, que comprén:
  
sessions lectives i treball de seminaris per un total de 140 hores. Es dedicarà la vesprada del dimecres de 16:00 a 20:00 hores durant 35 setmanes.
  
desenrotllament del pràcticum per un total de 100 hores. Es realitzarà en el centre d'educació on preste els seus servicis l'assistent al curs, en sessions de 3 hores setmanals d'octubre a juny. L'organització del pràcticum la realitzarà la direcció de cada curs que ho posarà en coneixement dels assisstents a l'inici del període.
  
Annex VII
  
En/Na/N'\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, DNI\_\_\_\_\_\_\_\_\_\_\_\_\_\_\_, com a director/a del centre escolar \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ de\_\_\_\_\_\_\_\_\_\_\_\_\_\_\_\_\_\_
  
Faig constar:
  
Que el professor/a\_\_\_\_\_\_\_\_\_\_\_\_\_\_\_\_\_\_\_\_\_\_\_, DNI \_\_\_\_\_\_\_\_
  
presta servicis docents en el centre, impartint (especificar l'àrea/es, nivell/s):\_\_\_\_\_\_\_\_\_\_\_\_\_\_\_\_\_
  
Que si de cas és definitivament admés per a participar en el curs d'especialització de (especificar l'especialitat), la direcció del centre, a l'hora de confeccionar els horaris tindrà en compte la compatibilitat de l'horari lectiu del professorat seleccionat amb les activitats del curs d'especialització en cadascuna de les fases.
  
Que el centre facilitarà que, en el seu horari lectiu i dins la programació anual del centre, el professor/a mencionat puga impartir la matèria d'especialització per la qual ha optat, en els termes que establixen les bases de l'annex corresponent.
  
Que la direcció del centre es compromet a certificar la realització de les pràctiques docents en el seu centre, previstes en la convocatòria.